## Odluka o obvezi ovlaštenih banaka i štedionica da drže određeni iznos u devizama u inozemstvu radi održavanja opće likvidnosti

### NN 134/1997 (12.12.1997.), Odluka o obvezi ovlaštenih banaka i štedionica da drže određeni iznos u devizama u inozemstvu radi održavanja opće likvidnosti

# NARODNA BANKA HRVATSKE

Na temelju članka 29. i 67. stavka 1. točke 16. Zakona o Narodnoj banci
Hrvatske ("Narodna novine" br. 35/95. - pročišćeni tekst), članka 63. stavak
4. Zakona o osnovama deviznog sustava, deviznog poslovanja i prometu zlata
("Narodne novine br. 91A/93), te članka 51. stavak 4. Zakona o bankama
i štedionicama ("Narodne novine" br. 46/97 - pročišćeni tekst) Savjet Narodne
banke Hrvatske na sjednici održanoj 3. prosinca 1997. godine donio je

## **ODLUKU**

### **O OBVEZI OVLAŠTENIH BANAKA I ŠTEDIONICA DA DRŽE ODREĐENI IZNOS U DEVIZAMA U INOZEMSTVU RADI ODRŽAVANJA OPĆE LIKVIDNOSTI**

I.

Radi održavanja opće likvidnosti u plaćanjima prema inozemstvu ovlaštene
banke i štedionice dužne su svakodnevno držati iznos u devizama ili drugim
deviznim likvidnim plasmanima na svojim računima u inozemstvu u visini
od:

- 55% od stanja deviznih sredstava domaćih fizičkih osoba iskazanih
na računima 7140, 7141, 73400, 73401, 73403 i 73404.

II.

Banke ovlaštene za poslove sa stranim sredstvima plaćanja u zemlji i
štedionice izvršavaju obvezu iz točke I. ove Odluke putem banaka ovlaštenih
za poslove s inozemstvom.

III.

U obračun radi izvršenja obveze iz točke I. ove Odluke ovlaštene banke
i štedionice uključuju devizna potraživanja iskazana na računima: 300,
301, 3100, 3101, 3116, 33920-4 i 33927.

Izvršenje obveze iz stavka 1. ove točke prati se temeljem prosječnih
dnevnih stanja navedenih računa.

IV.

Radi smanjenja rizika ulaganja devizne štednje na računima u inozemstvu,
banke ovlaštene za poslovanje s inozemstvom dužne su redeponirana sredstva
devizne štednje, u iznosu propisanom u točki I. ove Odluke, držati u zemljama
OECD-a čiji najniži rejting prema međunarodnoj standardizaciji agencija
Standard & Poors i IBCA glasi: AA-, odnosno prema agenciji Moodyžs:
Aa3.

V.

Banke ovlaštene za poslovanje s inozemstvom su dužne redeponirana sredstva
devizne štednje, u iznosu propisanom u točki I. ove Odluke, držati kod
banaka čiji je dugoročni investicijski rang ocijenjen, od strane agencija
navedenih u točci IV. ove Odluke, s najmanje Aa3, odnosno AA-.

VI.

Banke ovlaštene za poslovanje s inozemstvom su dužne Narodnoj banci
Hrvatske dostavljati mjesečna izvješća o stanju iznosa redeponirane devizne
štednje, kod svake zemlje, odnosno banke u toj zemlji.

VII.

Banke su dužne svoje poslovanje u smislu točke IV. i točke V. ove Odluke
uskladiti do 31. 12. 1997. godine, a najkasnije do isteka ugovorenog roka
dospijeća depozita u inozemnim bankama.

VIII.

Stupanjem na snagu ove Odluke, prestaje važiti Odluka o obvezi ovlaštenih
banaka da drže određeni iznos u devizama u inozemstvu radi održavanja opće
likvidnosti ("Narodne novine" br. 109/95, 54/96 i 92/96).

IX.

Ova Odluka stupa na snagu danom objave u "Narodnim novinama", a primjenjuje
se počevši od 1. 1. 1998. godine.

O.br. 406/97.
Zagreb, 3. prosinca 1997.

Predsjednik Savjeta
Narodne banke Hrvatske
guverner
Narodne banke Hrvatske
**dr. Marko Škreb,** v. r.

Odluka, NN 134/1997-1933